Advent az előkészület ideje - interjú a terézvárosi Horváth Zoltán atyával - Vatican News
Betlehemi jelenet a vatikáni Szent Anna plébánián
Advent az előkészület ideje - interjú a terézvárosi Horváth Zoltán atyával
A budapesti Avilai Nagy Szent Teréz plébánia vezetőjével az adventi időszakról beszélgettünk. Mit jelent az előkészület Karácsonyra? Hogyan készül a terézvárosi plébánia közössége a Megváltó megszületésének ünnepére?
„Advent mindig lendületet ad az embernek, mert érzi, hogy valami új, szép, értékes indul el és ez az indulás mindig nagyon lelkesítő” – fogalmazott Zoltán atya a stúdióbeszélgetésben a Karácsonyt megelőző időszakról.
Az ajándékozás csak egy eszköz szeretetünk kifejezésére, de ha ebből cél lesz, akkor elveszti eredeti értelmét
„Ahol a szíved, ott a kincsed is” – ezt figyelembe véve készüljünk Urunk megszületésének ünnepére, ne csak a vásárlásra összpontosítva az adventi időben. Természetes, hogy ajándékokban kifejezésre juttatjuk szeretetünket annak, akit megajándékozunk. Az ajándékozás csak egy eszköz szeretetünk kifejezésére, de ha ebből cél lesz, akkor elveszti eredeti értelmét. Hajlamosak vagyunk valóban túlzásba vinni ezt, évről-évre nagyobb ajándékokat vásárolva. Többet jelenthet azonban az együtt töltött idő, amit a családban az ajándékok elkészítésére, csomagolására fordítunk az ajándék értékénél. Advent szól tehát az ajándék előkészítéséről, de az igazi ajándék mindenféleképpen lelki, ez pedig a szeretet.
Istentől Jézust kapjuk ajándékba
Isten legnagyobb szeretete, hogy önmagát adja ajándékba. A legnagyobb ajándék az, hogy Isten emberré lesz és megszületik Karácsonykor. Istentől Jézust kapjuk ajándékba. Nekünk Jézust kell tovább ajándékoznunk egymásnak. Ebben nemcsak a karácsonyi fények játszanak szerepet, hanem a szeretetnek azok a lelki kifejezései is, amelyek időbe, türelembe, figyelembe kerülnek, de mégis igazán kincsé válnak az ember számára. Ebbe beletartoznak azok az emberek is, akik az év során talán nem mindig kapják meg ezt a szeretetet.
A plébániai előkészület Karácsonyra
Az Avilai Szent Teréz plébánián minden évben Advent harmadik vasárnapján ebéddel várják a rászorulókat. A plébánia munkatársai és az odajáró hívek együtt ebédelnek a szegényekkel, elbeszélgetnek velük, időt szánnak rájuk. Ez sokkal többet ér számukra, mint maga az étel.
Az adventi időszakban minden reggel van Rorate szentmise. Ez egy lehetőség a hívek számára, hogy minden reggelt Krisztussal kezdjék. Ránevel ez arra, hogy a nap minden egyes dolgában Krisztus benne legyen. Ez remélhetőleg tovább folytatódik Karácsony után is - jegyezte meg Zoltán atya.
Az adventi koszorú gyertyáinak meggyújtását minden évben a plébániához tartozó más csoport is végzi a pap mellett és mondhatja el az Adventhez kapcsolódó gondolatait. Idén a plébánia lelki munkatársait választották ki erre.
Advent idején rengeteg karitatív tevékenységet is folytat a plébánia közössége: kórházlátogatások, amelyek során a Karácsonyt ott töltőket megajándékozzák az iskolás hittanosok a saját maguk által készített képeslapokkal. Ezen túl a hívek saját környezetükből ajánlanak olyan rászoruló személyeket, családokat, akik támogatást igényelnek. Gyűjtést rendeznek számukra és étkezési jegyekkel ajándékozzák meg őket.
Horváth Zoltán atya, terézvárosi plébános az adventi előkészületekről
19 december 2018, 18:20